Kisah Manangguh Laki Bini
Salawas di Banjar Palui rajin banar bajalanan, saban minggu inya bakuliling ka kampung-kampung mainjam sampida dutrap mamarinanya. Kalu minggu-minggu dahulunya inya sampai ka Aluh-Aluh, ka Malintang wan ka Sungai Tabuk, minggu sabalumnya ka Taluk Kubur maka minggu tadi inya sampai ka Guntung Papuyu Gambut.
Nang dilihatnya kada lain pahumaan karing wan batang banih nang kasalukutan hingga matanya taumpat padas kana kukus.Karna kauyuhan maka inya tapaksa bamandak di warung parak kantur kuperasi, imbah manyandarakan sapida langsung umpat duduk disasala urang banyak nang lagi rami bakikisahan.
Imbah mamasan banyu teh, malikit ruku lalu sambil angguk-angguk Palui umpat mandangarakan urang bapapanderan.
Kisahku ini karna kahirananku tahadap kapipintaran wan kahaharatan urang Hamuntai ujarnya.
Cuba pang sambat napa nang jadi kahiranan ikam itu ujar Aban batakun.
Urang di Hamuntai itu pintar banar kawa manangguh itik bini wan itik laki nang hanyar kaluar matan hintalu, ujarnya.
Itu masih balum harat, karna ada lagi nang labih harat pada itu yaitu urang Halabiu jawab Aban.
Cuba sambat napa kaharatannya itu sahut Alui.
Kalu urang Hamuntai cuma kawa manangguh itik bini atawa itik laki nang hanyar mamacah, tapi urang Halabiu matan hintalunya haja sudah kawa manangguh mana hintalu itik laki wan mana hintalu itik bini ujar Aban mangalalak tatawa.
Mandangar urang batatangguhan wan bahaharatan itu ahirnya Palui kada kawa manahan hati lalu umpat jua bapander ;
Ulun ampun maaf, umpat jua manyurung pander ujar Palui.
Ayu, silahakan haja sambil bararamian ujar Aban.
Kalu pakacil Aban wan pakacil Alui tadi masing-masing kawa manangguh anak itik laki wan anak itik bini, nang lainnya kawa manangguh hintalu itik laki wan hintalu itik bini, maka aku kawa manangguh itik laki wan itik bini itu wayah matan inya bakumpul, wayah inya maulah hintalu ujar Palui.
Waaahhh……. mana mungkiiinnn ujar Aban wan Alui taimbai mangaramputakan.
Bukannya mana mungkin lagi….. tapi pasti aku kawa manangguhnya ujar Palui.
Jawabannya adalah ……bahwa itik laki pasti nang diatas sadangkan itik bininya pasti nang dibawah sahut Palui sambil lihum kada hakun kalah dalam pander bahaharatan itu.
Ayu ja kita kadada nang kalahnya, manang sabarataan ujar bubuhannya sambil basalaman wan Palui.
min_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn